নরেন্দ্র মোদী ‘নীচ’ মানুষ, ‘অসভ্য’ মানুষ। এমনই মন্তব্য করে গুজরাতে নির্বাচনী প্রচারে উত্তাপ বাড়ালেন কংগ্রেস নেতা মণিশঙ্কর আয়ার। এখানেই না থেমে প্রধানমন্ত্রীর বিরুদ্ধে ‘নোংরা রাজনীতি’ করার অভিযোগও তুলেছেন আয়ার।
বৃহস্পতিবার আয়ার বলেন, ‘‘উনি (মোদী) একজন নীচ ধরনের মানুষ যাঁর সভ্যতার জ্ঞান নেই।’’ এর পাশাপাশি আয়ারের অভিযোগ বি আর আম্বেদকরকে ভোটের জন্য ব্যবহার করছে কিন্তু ভারত গঠনে তাঁর ভূমিকাকে অস্বীকার করতে চাইছে।’’ একই সঙ্গে আম্বেদকরকে নিয়ে বিজেপি নোংরা রাজনীতি করছে বলেও অভিযোগ করেন আয়ার।

রাহুল ও আয়ার। — ফাইল চিত্র
এর জবাব দিতে ছাড়েননি নরেন্দ্র মোদীও। সুরাটে ভোট প্রচারে গিয়ে তিনি আয়ারের বক্তব্যকে ‘মুঘল মেন্টালিটি’ বলে নিন্দা করেন। মোদী বলেন, ‘‘মণিশঙ্কর আয়ার বলেছেন আমি নীচ জাতের, এটা গুজরাতকে অসম্মান। আমি আমার ব্যক্তিগত জীবনে কি কোনও নীচ কাজ করেছি? এটাকে বলে মুঘল মানসিকতা। ভাল পোশাক পরেও এরা মানুষের প্রতি ঘৃণা দেখাতে পারে।’’
এখানেই যাতে ‘কু-কথা’ যুদ্ধ থামে তার উদ্যোগ নিয়েছেন কংগ্রেস সহ-সভাপতি রাহুল গাঁধী। তিনি আয়ারকে তাঁর মন্তব্যের জন্য দুঃখপ্রকাশ করতে বলেন। একই সঙ্গে মোদীকে খোঁচা দিয়ে বলেন, ‘‘বিজেপি এবং প্রধানমন্ত্রী নিয়ম করে খারাপ শব্দ ব্যবহার করছেন। কিন্তু কংগ্রেস অন্য সংস্কৃতি ও ঐতিহ্যে বিশ্বাস করে।’’